section_heading: Povijest
paragraph_text: Pojava osoba koje su pretendirale na određenu krunu i prijestolje stara je kao i sama ljudska povijest. Iz političkih i povijesnih razloga nije rijetkost da se istovremeno više osoba smatraju pretendentima na jedno te isto prijestolje. U prošlosti je upravo to bio jedan od glavnih izvora političke nestabilnosti i uzroka građanskih ratova. U 3. stoljeću u Rimskom Carstvu bilo je mnoštvo vojnih zapovjednika koji su pretendirali na položaj rimskog cara i borili se protiv suparnika. Poznat je u 15. stoljeću i Rat dviju ruža u Engleskoj za kojeg su se pretendenti iz dvaju moćnih plemenitaških obitelji (Lancaster i York) borili za englesku kraljevsku krunu, kao i sukobi između francuskih pretendenata za kraljevsku i carsku krunu u 19. stoljeću, gdje je glavni sukob izbio između orleanista, burbonaca i bonapartista.